钦定古今图书集成/历象汇编/乾象典/第077卷 > 《礼记》 > 《月令》
## 钦定古今图书集成/历象汇编/乾象典/第077卷 > 《礼记》 > 《月令》

仲春之月日夜分，雷乃发，声始电，蛰虫咸动，启户始
出。

〈注〉《发》，犹出也。〈疏〉“雷乃发声”者，雷是阳气之声，将上与阴相冲。蔡邕云：季冬雷在地下，则雉应而雊；孟春动于地之上，则蛰虫应而振出，至此升而动于天之下，其声发扬也。以雷出有渐，故言“乃。”云“始电”者，电是阳光，阳微则光不见。此月阳气渐盛，以击于阴，其光乃见，故云“始电。”

仲秋之月日夜分，雷始收声。

〈注〉“雷始收”，声在地中，动内物也。〈疏〉知“动内物”者，以雷是阳气，主于动，不惟地中潜伏而已。至十一月一阳初生，《震》下《坤》上，《复》卦用事，《震》为动，《坤》为地，是动于地下，是从此月为始，故云“动内物”也。